La “Peça del Mes” del Museu Arqueològic ens trasllada a l'Edeta romana
28 de novembre de 2016

El MALL és el lloc triat per a esta nova edició d'una iniciativa que dóna a conéixer el ric i ampli patrimoni edetà

(28 nov. 2016).- Torna la “Peça del Mes” del Museu Arqueològic de Llíria, i ho fa amb “La dona en la ciutat romana d'Edeta”. En esta ocasió, el propi Museu serà l'escenari per a dur a terme l'activitat dijous que ve 1 de desembre, a les 19.15 hores.

Amb ella es brinda l'oportunitat de conéixer a bona part d'aquelles dones que van viure en la nostra ciutat fa quasi 2000 anys, i que van participar de forma activa en el desenrotllament i en el procés de convertir en monumental la ciutat romana. Dones cultes i respectables, posseïdores de certs privilegis que, en altres temps, estaven reservats de manera exclusiva als hòmens.

Durant els primers segles de l'Imperi, les dones romanes, i entre elles les de la nostra ciutat, van aconseguir èxits inimaginables fins a èpoques recents. Moltes d'estes dones són conegudes gràcies a les nombroses inscripcions romanes recuperades en les intervencions arqueològiques realitzades durant els últims anys a Llíria. Este dijous representa una ocasió perfecta per a conéixer més sobre totes elles.